Vier in hof wat vrou glo ontvoer, swangerskap beëindig | Maroela Media
Drie mans en 'n vrou het Maandag in die hof verskyn ná hulle glo 'n jong vrou (20) ontvoer en onwettig gedwing het om haar swangerskap te beëindig.
Kol. Mtsholi Bhembe, woordvoerder van die polisie, het gesê Seyikabi Wilson (46), Jingo Wassua (35), Njombozi Katiti (43) en Lydia Mojemba (34) het in die Secunda-landdroshof verskyn op aanklagte van ontvoering, moord en poging tot moord.
"Volgens inligting wat aan die polisie beskikbaar is, is die slagoffer ontvoer deur drie mans en 'n vrou wat haar tante is, en na Ogies geneem waar hulle haar glo in 'n kamer toegesluit en die prosedure uitgevoer het. Daarna het hulle die doodgebore baba in 'n plastieksak toegedraai en op 'n treinspoor gelos," het Bhembe gesê.
Volgens Bhembe kon die vrou daarin slaag om die deur oop te sluit. Sy het 'n rygeleentheid na Secunda gekry waar sy die saak by die polisie aangemeld het.
Die motief agter dié voorval word steeds ondersoek.
Die saak is tot 30 Julie uitgestel wanneer die verdagtes na verwagting sal aansoek doen om borgtog.
Hoe siek is hierdie mense wat dit gedoen het!
hier is 'n boosheid/euwel in sommiges wat mens se asem wegslaan; daar is geen perke nie. hoe afskuwelik